CELEX: 32017R2194
Language: el
Date: 2017-08-14 00:00:00
Title: Κατ' εξουσιοδότηση κανονισμός (ΕΕ) 2017/2194 της Επιτροπής, της 14ης Αυγούστου 2017, για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων όσον αφορά τις δέσμες εντολών (Κείμενο που παρουσιάζει ενδιαφέρον για τον ΕΟΧ )

28.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 312/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/2194 ΤΗΣ ΕΠΙΤΡΟΠΉΣ
   της 14ης Αυγούστου 2017
   για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων όσον αφορά τις δέσμες εντολών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 9 παράγραφος 6,
   Εκτιμώντας τα ακόλουθα:
   
               (1)
            
            
               Οι δέσμες εντολών είναι κοινές για όλες τις κατηγορίες περιουσιακών στοιχείων και μπορεί να περιλαμβάνουν πολλά διαφορετικά επιμέρους στοιχεία εντός της ίδιας κατηγορίας περιουσιακών στοιχείων ή για διαφορετικές κατηγορίες περιουσιακών στοιχείων. Συνεπώς, οι δέσμες εντολών μπορεί να περιλαμβάνουν απεριόριστο αριθμό συνδυασμών επιμέρους στοιχείων. Κατά συνέπεια, είναι σκόπιμο να υιοθετηθεί μια ολιστική προσέγγιση για τον καθορισμό ποιοτικών κριτηρίων προσδιορισμού των δεσμών εντολών οι οποίες θα πρέπει να θεωρείται ότι είναι τυποποιημένες και ότι αποτελούν συχνά αντικείμενο συναλλαγών και, ως εκ τούτου, ότι ως σύνολο, διαθέτουν ρευστή αγορά. Προκειμένου να ληφθούν υπόψη τα χαρακτηριστικά των διαφορετικών ειδών δεσμών εντολών, τα εν λόγω ποιοτικά κριτήρια θα πρέπει να περιλαμβάνουν γενικά κριτήρια που εφαρμόζονται σε όλες τις κατηγορίες περιουσιακών στοιχείων, καθώς και ειδικά κριτήρια που εφαρμόζονται στις διαφορετικές κατηγορίες περιουσιακών στοιχείων που απαρτίζουν μια δέσμη εντολών.
            
         
               (2)
            
            
               Σύμφωνα με τον κανονισμό (ΕΕ) αριθ. 600/2014, ο χαρακτηρισμός μιας κατηγορίας παραγώγων ως υποκείμενης στην υποχρέωση διαπραγμάτευσης απαιτεί τα παράγωγα της εν λόγω κατηγορίας να είναι τυποποιημένα και να έχουν επαρκή ρευστότητα. Ως εκ τούτου, είναι σκόπιμο να θεωρηθεί ότι υπάρχει ρευστή αγορά για τη δέσμη εντολών στο σύνολό της όταν όλα τα επιμέρους στοιχεία της εν λόγω δέσμης εντολών υπάγονται στην ίδια κατηγορία περιουσιακών στοιχείων και υπόκεινται στην υποχρέωση διαπραγμάτευσης. Εντούτοις, οι δέσμες εντολών των οποίων όλα τα επιμέρους στοιχεία υπερβαίνουν ένα ορισμένο μέγεθος ή οι οποίες περιλαμβάνουν μεγάλο αριθμό επιμέρους στοιχείων δεν θεωρούνται επαρκώς τυποποιημένες ή ρευστές. Συνεπώς, είναι σκόπιμο να διευκρινιστεί ότι οι δέσμες εντολών των οποίων όλα τα επιμέρους στοιχεία υπόκεινται στην υποχρέωση διαπραγμάτευσης θα πρέπει να θεωρείται ότι διαθέτουν ρευστή αγορά εάν η δέσμη εντολών αποτελείται από τέσσερα επιμέρους στοιχεία κατά μέγιστο ή εάν δεν υπερβαίνουν όλα τα επιμέρους στοιχεία της δέσμης εντολών ένα μέγεθος που θεωρείται μεγάλο σε σύγκριση με το κανονικό μέγεθος της αγοράς.
            
         
               (3)
            
            
               Η δυνατότητα διαπραγμάτευσης χρηματοπιστωτικών μέσων σε τόπο διαπραγμάτευσης καταδεικνύει ότι τα μέσα αυτά είναι τυποποιημένα και σχετικά ρευστά. Ως εκ τούτου, είναι σκόπιμο να θεωρείται ότι, όταν όλα τα επιμέρους στοιχεία μιας δέσμης εντολών είναι διαθέσιμα για διαπραγμάτευση σε τόπο διαπραγμάτευσης, η εν λόγω δέσμη εντολών στο σύνολό της διαθέτει δυνητικά ρευστή αγορά. Μια δέσμη εντολών θα πρέπει να θεωρείται διαθέσιμη προς διαπραγμάτευση όταν ένας τόπος διαπραγμάτευσης τη διαθέτει προς διαπραγμάτευση στα μέλη, τους συμμετέχοντες ή τους πελάτες του.
            
         
               (4)
            
            
               Μολονότι η διαπραγμάτευση δεσμών εντολών με πολλά διαφορετικά επιμέρους στοιχεία είναι δυνατή, η ρευστότητα συγκεντρώνεται σε δέσμες εντολών που αποτελούνται αποκλειστικά από επιμέρους στοιχεία της ίδιας κατηγορίας περιουσιακών στοιχείων, όπως τα παράγωγα επί επιτοκίων, τα παράγωγα επί μετοχών, τα πιστωτικά παράγωγα ή ταπαράγωγα επί εμπορευμάτων. Ως εκ τούτου, οι δέσμες εντολών που αποτελούνται μόνον από παράγωγα μίας από αυτές τις κατηγορίες περιουσιακών στοιχείων θα πρέπει να μπορεί να θεωρηθεί ότι διαθέτουν ρευστή αγορά, ενώ οι δέσμες εντολών που αποτελούνται από επιμέρους παράγωγα που υπάγονται σε περισσότερες από μία από τις εν λόγω κατηγορίες περιουσιακών στοιχείων δεν αποτελούν συχνά αντικείμενο συναλλαγών και, κατά συνέπεια, δεν διαθέτουν ρευστή αγορά. Επιπλέον, δέσμες εντολών που περιλαμβάνουν επιμέρους στοιχεία που υπάγονται σε άλλες κατηγορίες περιουσιακών στοιχείων εκτός των κατηγοριών παραγώγων επί επιτοκίων, παραγώγων επί μετοχών, πιστωτικών παραγώγων ή παραγώγων επί εμπορευμάτων δεν είναι επαρκώς τυποποιημένες και, κατά συνέπεια, δεν θεωρείται ότι έχουν ρευστή αγορά.
            
         
               (5)
            
            
               Επομένως, είναι απαραίτητο να καθοριστεί μια μεθοδολογία για τον προσδιορισμό της ύπαρξης ρευστής αγοράς για τη δέσμη εντολών στο σύνολό της, ακόμη και εάν ένα ή περισσότερα από τα επιμέρους στοιχεία της δέσμης εντολών δεν θεωρείται ότι διαθέτουν ρευστή αγορά ή είναι μεγάλου μεγέθους σε σύγκριση με το κανονικό μέγεθος της αγοράς. Ωστόσο, οι δέσμες εντολών στις οποίες κανένα από τα επιμέρους στοιχεία δεν διαθέτει ρευστή αγορά, στις οποίες όλα τα επιμέρους στοιχεία είναι μεγάλου μεγέθους σε σύγκριση με το κανονικό μέγεθος της αγοράς ή οι οποίες αποτελούν συνδυασμό επιμέρους στοιχείων που δεν διαθέτουν ρευστή αγορά και επιμέρους στοιχείων μεγάλου μεγέθους σε σύγκριση με το κανονικό μέγεθος της αγοράς δεν θεωρείται ότι είναι τυποποιημένες ή ότι αποτελούν συχνά αντικείμενο συναλλαγών και, ως εκ τούτου, θα πρέπει να προσδιορίζονται ως δέσμες εντολών που δεν διαθέτουν ρευστή αγορά στο σύνολό τους.
            
         
               (6)
            
            
               Όσον αφορά τις δέσμες εντολών που αποτελούνται από συμφωνίες ανταλλαγής επιτοκίων, οι περισσότερες συναλλαγές συγκεντρώνονται σε δέσμες εντολών των οποίων τα επιμέρους στοιχεία έχουν συγκεκριμένες διάρκειες αναφοράς. Ως εκ τούτου, είναι σκόπιμο μόνον αυτές οι δέσμες εντολών να θεωρούνται ρευστές στο σύνολό τους. Προκειμένου να ληφθούν υπόψη τα χαρακτηριστικά των διαφόρων συμφωνιών ανταλλαγής επιτοκίων, είναι σημαντικό να υπάρχει διαφοροποίηση μεταξύ των συμβάσεων που ξεκινούν αμέσως μετά την εκτέλεση της συναλλαγής και των συμβάσεων που ξεκινούν σε προκαθορισμένη μελλοντική ημερομηνία. Η διάρκεια μιας σύμβασης θα πρέπει να υπολογίζεται με βάση την ημερομηνία κατά την οποία αρχίζουν να ισχύουν οι υποχρεώσεις που απορρέουν από τη σύμβαση, δηλαδή την ημερομηνία έναρξης ισχύος. Ωστόσο, προκειμένου να ληφθεί υπόψη το πρότυπο ρευστότητας των συμβάσεων αυτών, καθώς και να αποφευχθεί η καταστρατήγηση των κανόνων, οι εν λόγω διάρκειες δεν θα πρέπει να ερμηνεύονται υπερβολικά αυστηρά, αλλά μάλλον ως στοχοθετημένα διαστήματα γύρω από μια διάρκεια αναφοράς.
            
         
               (7)
            
            
               Πολλοί συμμετέχοντες στην αγορά διαπραγματεύονται δέσμες εντολών που αποτελούνται από δύο συμβάσεις με διαφορετική ημερομηνία λήξης. Ειδικότερα, οι εντολές ανανέωσης θέσεων (roll forwards) είναι ιδιαίτερα τυποποιημένες και αποτελούν συχνά αντικείμενο συναλλαγών. Οι εν λόγω δέσμες εντολών χρησιμοποιούνται για την αντικατάσταση θέσης σε σύμβαση που πλησιάζει στη λήξη της με θέση σε σύμβαση που λήγει κατά την επόμενη ημερομηνία λήξης, επιτρέποντας έτσι στους συμμετέχοντες στην αγορά να διατηρήσουν μια επενδυτική θέση μετά την αρχική ημερομηνία λήξης της σύμβασης. Ως εκ τούτου, είναι σκόπιμο να θεωρηθεί ότι υπάρχει ρευστή αγορά για τις εν λόγω δέσμες εντολών στο σύνολό τους.
            
         
               (8)
            
            
               Για λόγους συνέπειας και προκειμένου να διασφαλιστεί η ομαλή λειτουργία των χρηματοπιστωτικών αγορών, είναι αναγκαίο ο παρών κανονισμός και οι διατάξεις που προβλέπονται στον κανονισμό (ΕΕ) αριθ. 600/2014 να εφαρμόζονται από την ίδια ημερομηνία.
            
         
               (9)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
            
         
               (10)
            
            
               Η ΕΑΚΑΑ διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους και του οφέλους και ζήτησε τη γνώμη της ομάδας συμφεροντούχων κινητών αξιών και αγορών, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Δέσμες εντολών για τις οποίες υπάρχει ρευστή αγορά στο σύνολό τους
   Ρευστή αγορά για μια δέσμη εντολών στο σύνολό της υπάρχει εφόσον συντρέχει μία από τις ακόλουθες προϋποθέσεις:
   
               α)
            
            
               η δέσμη εντολών αποτελείται από κατά μέγιστο τέσσερα επιμέρους στοιχεία, τα οποία υπάγονται σε κατηγορίες παραγώγων που έχουν χαρακτηριστεί ως υποκείμενες στην υποχρέωση διαπραγμάτευσης για παράγωγα σύμφωνα με τη διαδικασία που περιγράφεται στο άρθρο 32 του κανονισμού (ΕΕ) αριθ. 600/2014, εκτός εάν ισχύει μία από τις ακόλουθες προϋποθέσεις:
               
                           i)
                        
                        
                           όλα τα επιμέρους στοιχεία της δέσμης εντολών είναι μεγάλου μεγέθους σε σύγκριση με το κανονικό μέγεθος της αγοράς·
                        
                     
                           ii)
                        
                        
                           τα επιμέρους στοιχεία της δέσμης εντολών δεν υπάγονται μόνο σε μία από τις κατηγορίες περιουσιακών στοιχείων που αναφέρονται στο παράρτημα III του κατ' εξουσιοδότηση κανονισμού (ΕΕ) 2017/583 της Επιτροπής (3)·
                        
                     
         
               β)
            
            
               η δέσμη εντολών πληροί όλες τις ακόλουθες προϋποθέσεις:
               
                           i)
                        
                        
                           όλα τα επιμέρους στοιχεία της δέσμης εντολών διατίθενται προς διαπραγμάτευση στον ίδιο τόπο διαπραγμάτευσης·
                        
                     
                           ii)
                        
                        
                           όλα τα επιμέρους στοιχεία της δέσμης εντολών υπόκεινται στην υποχρέωση εκκαθάρισης δυνάμει του άρθρου 5 του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (4) ή στην υποχρέωση εκκαθάρισης δυνάμει του άρθρου 29 παράγραφος 1 του κανονισμού (ΕΕ) αριθ. 600/2014·
                        
                     
                           iii)
                        
                        
                           τουλάχιστον ένα από τα επιμέρους στοιχεία της δέσμης εντολών διαθέτει ρευστή αγορά ή δεν είναι μεγάλου μεγέθους σε σύγκριση με το κανονικό μέγεθος της αγοράς·
                        
                     
                           iv)
                        
                        
                           η δέσμη εντολών πληροί τα κριτήρια που ισχύουν για την αντίστοιχη κατηγορία περιουσιακών στοιχείων και που ορίζονται στα άρθρα 2, 3, 4 ή 5.
                        
                     
         Άρθρο 2
   Κριτήρια ανά κατηγορία περιουσιακών στοιχείων για δέσμες εντολών που αποτελούνται αποκλειστικά από παράγωγα επί επιτοκίων
   Τα κριτήρια ανά κατηγορία περιουσιακών στοιχείων που αναφέρονται στο άρθρο 1 στοιχείο β) σημείο iv) για τις δέσμες εντολών που αποτελούνται αποκλειστικά από παράγωγα επιτοκίων, όπως αναφέρεται στο τμήμα 5 του παραρτήματος III του κατ' εξουσιοδότηση κανονισμού (ΕΕ) 2017/583, είναι τα ακόλουθα:
   
               α)
            
            
               η δέσμη εντολών έχει κατά μέγιστο τρία επιμέρους στοιχεία·
            
         
               β)
            
            
               όλα τα επιμέρους στοιχεία της δέσμης εντολών υπάγονται στην ίδια υποκατηγορία περιουσιακών στοιχείων, όπως αναφέρεται στο τμήμα 5 του παραρτήματος III του κατ' εξουσιοδότηση κανονισμού (ΕΕ) 2017/583·
            
         
               γ)
            
            
               όλα τα επιμέρους στοιχεία της δέσμης εντολών είναι εκφρασμένα στο ίδιο ονομαστικό νόμισμα, δηλαδή είτε σε EUR, είτε σε USD είτε σε GBP·
            
         
               δ)
            
            
               σε περίπτωση που η δέσμη εντολών αποτελείται από συμφωνίες ανταλλαγής επιτοκίων, τα επιμέρους στοιχεία της δέσμης έχουν διάρκεια 2, 3, 4, 5, 6, 7, 8, 9, 10, 12, 15, 20 ή 30 έτη·
            
         
               ε)
            
            
               σε περίπτωση που η δέσμη εντολών αποτελείται από συμβόλαια μελλοντικής εκπλήρωσης επιτοκίων, τα εν λόγω συμβόλαια υπάγονται σε μία από τις κατωτέρω κατηγορίες:
               
                           i)
                        
                        
                           συμβόλαια με ληκτότητα που δεν υπερβαίνει τους 6 μήνες για συμβόλαια μελλοντικής εκπλήρωσης επιτοκίων με βάση επιτόκιο τριών μηνών·
                        
                     
                           ii)
                        
                        
                           συμβόλαια με ημερομηνία λήξης πλησιέστερη στην τρέχουσα ημερομηνία για συμβόλαια μελλοντικής εκπλήρωσης επιτοκίων με βάση επιτόκια 2, 5 και 10 ετών·
                        
                     
         
               στ)
            
            
               σε περίπτωση που η δέσμη εντολών αποτελείται από συμβόλαια μελλοντικής εκπλήρωσης επί ομολογιών, η δέσμη εντολών αντικαθιστά θέση σε συμβόλαιο που είναι πλησιέστερα στη λήξη του με θέση σε συμβόλαιο με το ίδιο υποκείμενο στοιχείο, το οποίο λήγει κατά την επόμενη ημερομηνία λήξης.
            
         Για τους σκοπούς του στοιχείου δ), ένα επιμέρους στοιχείο δέσμης εντολών θεωρείται ότι έχει διάρκεια 2, 3, 4, 5, 6, 7, 8, 9, 10, 12, 15, 20 ή 30 έτη εάν το χρονικό διάστημα που μεσολαβεί μεταξύ της ημερομηνίας έναρξης ισχύος του συμβολαίου και της ημερομηνίας καταγγελίας του ισούται με ένα από τα χρονικά διαστήματα που αναφέρονται στο στοιχείο δ), συν/πλην πέντε ημέρες.
   Άρθρο 3
   Κριτήρια ανά κατηγορία περιουσιακών στοιχείων για δέσμες εντολών που αποτελούνται αποκλειστικά από παράγωγα επί μετοχών
   Τα κριτήρια ανά κατηγορία περιουσιακών στοιχείων που αναφέρονται στο άρθρο 1 στοιχείο β) σημείο iv) για τις δέσμες εντολών που αποτελούνται αποκλειστικά από παράγωγα επί μετοχών, όπως αναφέρεται στο τμήμα 6 του παραρτήματος III του κατ' εξουσιοδότηση κανονισμού (ΕΕ) 2017/583, είναι τα ακόλουθα:
   
               α)
            
            
               η δέσμη εντολών έχει κατά μέγιστο δύο επιμέρους στοιχεία·
            
         
               β)
            
            
               όλα τα επιμέρους στοιχεία της δέσμης εντολών υπάγονται στην ίδια υποκατηγορία περιουσιακών στοιχείων, όπως αναφέρεται στο τμήμα 6 του παραρτήματος III του κατ' εξουσιοδότηση κανονισμού (ΕΕ) 2017/583·
            
         
               γ)
            
            
               όλα τα επιμέρους στοιχεία της δέσμης εντολών είναι εκφρασμένα στο ίδιο ονομαστικό νόμισμα, δηλαδή είτε σε EUR, είτε σε USD είτε σε GBP·
            
         
               δ)
            
            
               όλα τα επιμέρους στοιχεία της δέσμης εντολών έχουν τον ίδιο υποκείμενο δείκτη·
            
         
               ε)
            
            
               η ημερομηνία λήξης όλων των επιμέρους στοιχείων της δέσμης εντολών δεν υπερβαίνει τους 6 μήνες·
            
         
               στ)
            
            
               εάν η δέσμη εντολών περιέχει δικαιώματα προαίρεσης, όλα τα δικαιώματα προαίρεσης έχουν την ίδια ημερομηνία λήξης.
            
         Άρθρο 4
   Κριτήρια ανά κατηγορία περιουσιακών στοιχείων για δέσμες εντολών που αποτελούνται αποκλειστικά από πιστωτικά παράγωγα
   Τα κριτήρια ανά κατηγορία περιουσιακών στοιχείων που αναφέρονται στο άρθρο 1 στοιχείο β) σημείο iv) για τις δέσμες εντολών που αποτελούνται αποκλειστικά από πιστωτικά παράγωγα, όπως αναφέρεται στο τμήμα 9 του παραρτήματος III του κατ' εξουσιοδότηση κανονισμού (ΕΕ) 2017/583, είναι τα ακόλουθα:
   
               α)
            
            
               η δέσμη εντολών έχει κατά μέγιστο δύο επιμέρους στοιχεία·
            
         
               β)
            
            
               όλα τα επιμέρους στοιχεία της δέσμης εντολών είναι συμφωνίες ανταλλαγής κινδύνου αθέτησης δείκτη, όπως αναφέρεται στο τμήμα 9 του παραρτήματος III του κατ' εξουσιοδότηση κανονισμού (ΕΕ) 2017/583·
            
         
               γ)
            
            
               όλα τα επιμέρους στοιχεία της δέσμης εντολών είναι εκφρασμένα στο ίδιο ονομαστικό νόμισμα, δηλαδή είτε σε EUR είτε σε USD·
            
         
               δ)
            
            
               όλα τα επιμέρους στοιχεία της δέσμης εντολών έχουν τον ίδιο υποκείμενο δείκτη·
            
         
               ε)
            
            
               όλα τα επιμέρους στοιχεία της δέσμης εντολών έχουν πενταετή διάρκεια·
            
         
               στ)
            
            
               η δέσμη εντολών αντικαθιστά θέση στην προτελευταία έκδοση μιας σειράς δεικτών (πλέον πρόσφατη έκδοση χαμηλής ρευστότητας) με θέση στην πλέον πρόσφατη έκδοση (υψηλής ρευστότητας).
            
         Άρθρο 5
   Κριτήρια ανά κατηγορία περιουσιακών στοιχείων για δέσμες εντολών που αποτελούνται αποκλειστικά από παράγωγα επί εμπορευμάτων
   Τα κριτήρια ανά κατηγορία περιουσιακών στοιχείων που αναφέρονται στο άρθρο 1 στοιχείο β) σημείο iv) για τις δέσμες εντολών που αποτελούνται αποκλειστικά από παράγωγα επί εμπορευμάτων, όπως αναφέρεται στο τμήμα 7 του παραρτήματος III του κατ' εξουσιοδότηση κανονισμού (ΕΕ) 2017/583, είναι τα ακόλουθα:
   
               α)
            
            
               η δέσμη εντολών έχει κατά μέγιστο δύο επιμέρους στοιχεία·
            
         
               β)
            
            
               όλα τα επιμέρους στοιχεία της δέσμης εντολών είναι συμβόλαια μελλοντικής εκπλήρωσης παραγώγων επί βασικών εμπορευμάτων, όπως αναφέρεται στο τμήμα 7 του παραρτήματος III του κατ' εξουσιοδότηση κανονισμού (ΕΕ) 2017/583·
            
         
               γ)
            
            
               όλα τα επιμέρους στοιχεία της δέσμης εντολών έχουν το ίδιο υποκείμενο εμπόρευμα, το οποίο ορίζεται με τη μεγαλύτερη δυνατή ακρίβεια, σύμφωνα με τον πίνακα 2 του παραρτήματος του κατ' εξουσιοδότηση κανονισμού (ΕΕ) 2017/585 (5) της Επιτροπής·
            
         
               δ)
            
            
               όλα τα επιμέρους στοιχεία της δέσμης εντολών είναι εκφρασμένα στο ίδιο ονομαστικό νόμισμα, δηλαδή είτε σε EUR, είτε σε USD είτε σε GBP·
            
         
               ε)
            
            
               η δέσμη εντολών αντικαθιστά θέση σε συμβόλαιο που πλησιάζει στη λήξη του με θέση σε συμβόλαιο, το οποίο λήγει κατά την επόμενη ημερομηνία λήξης.
            
         Άρθρο 6
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 3 Ιανουαρίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Αυγούστου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 84.
   
      (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
   
      (3)  Κατ' εξουσιοδότηση κανονισμός (ΕΕ) 2017/583 της Επιτροπής, της 14ης Ιουλίου 2016, σχετικά με τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων όσον αφορά ρυθμιστικά τεχνικά πρότυπα για τις απαιτήσεις διαφάνειας για τους τόπους διαπραγμάτευσης και τις επιχειρήσεις επενδύσεων ως προς τις ομολογίες, τα δομημένα χρηματοπιστωτικά προϊόντα, τα δικαιώματα εκπομπής και τα παράγωγα (ΕΕ L 87 της 31.3.2017, σ. 229).
   
      (4)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).
   
      (5)  Κατ' εξουσιοδότηση κανονισμός (ΕΕ) 2017/585 της Επιτροπής, της 14ης Ιουλίου 2016, για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τα πρότυπα και τους μορφοτύπους των στοιχείων αναφοράς για χρηματοπιστωτικά μέσα και τα τεχνικά μέτρα σε σχέση με τις ρυθμίσεις που θα πρέπει να καθιερωθούν από την Ευρωπαϊκή Αρχή Κινητών Αξιών και Αγορών και τις αρμόδιες αρχές (ΕΕ L 87 της 31.3.2017, σ. 368).